zápal/infekcia v kožnej rane
Dobrý deň, na ruke sa mi vytvorila vyrážka, ktorú som (samozrejme) vytláčala a zaniesla som si tam infekciu. Stred rany je čierny, okolo rany je hnis a v okolí rany cca 3 cm je zdurená, opuchnutá a boľavá pokožka. Lekárke som sa nedovolala, tak som si dala Betadine krém a ranu zaviazala. Je to ok?
Dobrý deň
Ďakujeme za Vašu otázku
Dermálna masť Betadine obsahuje liečivo jódovaný povidón, ktorý patrí medzi lieky na dezinfenkciu kože. Má široké spektrum antimikróbneho účinku – pôsobí proti baktériám, vírusom, plesniam a prvokom. Používa sa na popáleniny, rezné a iné rany, trofické vredy (vred predkolenia, preležaniny), kožné infekcie a nezápalové ochorenia kože. Masť sa aplikuje 1x alebo 2x denne. V prípade pretrvávajúcich infekcií alebo hnisajúcej rany sa masť môže aplikovať častejšie, 4-6x denne. Medzi jednotlivými dávkami majú byť minimálne 4-hodinové intervaly.
Maximálna dĺžka liečby je 14 dní.
Ak sa však Vaše príznaky nezlepšia do 7 dní alebo sa v priebehu liečby zhoršia, je potrebné vyšetrenie u lekára.
Prajem pekný zvyšok dňa
S pozdravom, PharmDr. Lucia Kubáňová